text: Mand fundet på mark døde af narko og medicin
  29 januar 2018 kl. 13.57
  Der lå ikke en forbrydelse bag, da mand blev fundet på en mark i mellem Kolding og Børkop, viser politiets undersøgelser.
  En mand, der i november sidste år blev fundet død på en mark ved Håstrup mellem Kolding og Børkop, døde ikke som følge af en forbrydelse. 
  De retskemiske undersøgelser har vist, at manden døde af en forgiftning på grund af forskellige stoffer, som han havde indtaget.
  - Dødsårsagen er en forgiftning og sandsynligvis også nedkøling. Der ligger ingen forbrydelse bag, siger vicepolitiinspektør Frede Nissen, Sydøstjyllands Politi.
  Manden havde tilsyneladende indtaget både medicin og narkotiske stoffer.
  Efter at manden - en 37-årig mand fra Fredericia - blev fundet på marken, har efterforskere, teknikere og en retsmediciner efterforsket, om der lå en forbrydelse bag dødsfaldet.
  En 26-årig kammerat til den døde blev anholdt og sigtet for drab. Han blev ikke krævet varetægtsfængslet, men hans anholdelse blev i et retsmøde i Retten i Kolding opretholdt i tre døgn. 
  Drabssigtelsen mod ham blev imidlertid hurtigt droppet igen.
  - Han er ude af sagen, og sigtelsen er frafaldet, siger Frede Nissen.
  